b"\n_START_ARTICLE_\nBrahiterapija\n_START_PARAGRAPH_\nBrahiterapija oz. brahiradioterapija ali bli\xc5\xbeinsko obsevanje, tudi notranje obsevanje in radioterapija z zaprtimi viri sevanja, je oblika radioterapije, pri kateri vir sevanja vstavimo v notranjost telesa. Brahiterapijo najpogosteje uporabljamo kot u\xc4\x8dinkovito zdravljenje raka materni\xc4\x8dnega vratu, prostate in dojke ter ko\xc5\xbenega raka, primerna pa je tudi za zdravljenje raka \xc5\xa1tevilnih drugih organov. Brahiterapijo lahko uporabljamo samostojno ali v kombinaciji z drugimi vrstami zdravljenja, na primer s kirurgijo, z zunanjim obsevanjem (teleradioterapija - TRT) in kemoterapijo._NEWLINE_Za razliko od TRT, pri kateri tumor obsevamo z virom visokoenergijskih rentgenskih \xc5\xbearkov, ki je zunaj telesa, pri brahiterapiji vir sevanja namestimo neposredno v tumor ali njegovo bli\xc5\xbeino. Glavna zna\xc4\x8dilnost brahiterapije je, da sevanje vpliva na zelo omejeno obmo\xc4\x8dje v bli\xc5\xbeini vstavljenih virov sevanja, izpostavljenost bolj oddaljenih zdravih tkiv pa je majhna. Pomembna lastnost brahiterapije je tudi, da ob premikanju bolnika ali tumorja viri sevanja ohranijo svoj pravilni polo\xc5\xbeaj glede na tumor. Te zna\xc4\x8dilnosti dajejo brahiterapiji prednost pred TRT \xe2\x80\x93 omogo\xc4\x8da namre\xc4\x8d zdravljenje tumorja z visokimi dozami sevanja, hkrati pa zmanj\xc5\xa1a verjetnost ne\xc5\xbeelene po\xc5\xa1kodbe zdravih tkiv._NEWLINE_Zdravljenje z brahiterapijo je mogo\xc4\x8de opraviti v kraj\xc5\xa1em \xc4\x8dasu kot z drugimi tehnikami obsevanja. To zmanj\xc5\xa1uje mo\xc5\xbenost delitve in rasti pre\xc5\xbeivelih rakavih celic v intervalih med posameznimi odmerki sevanja. Poleg tega je potrebnih manj obiskov bolni\xc5\xa1nice kot pri TRT, zdravljenje pa v nekaterih primerih lahko izvedemo ambulantno, torej brez sprejema v bolni\xc5\xa1nico. Brahiterapija je zato za \xc5\xa1tevilne bolnike dostopnej\xc5\xa1a in priro\xc4\x8dnej\xc5\xa1a. Na\xc5\xa1tete lastnosti brahiterapije zagotavljajo, da jo ve\xc4\x8dina bolnikov zelo dobro prena\xc5\xa1a._NEWLINE_Brahiterapija zagotavlja u\xc4\x8dinkovito zdravljenje \xc5\xa1tevilnih vrst raka. Objavljeni rezultati dokazujejo, da je verjetnost ozdravitve po brahiterapiji primerljiva s kirur\xc5\xa1kim zdravljenjem in TRT, pri uporabi v kombinaciji s tema na\xc4\x8dinoma zdravljenja pa lahko celo vi\xc5\xa1ja. Poleg tega brahiterapija, \xc4\x8de je izvedena s pravilno tehniko, zmanj\xc5\xa1uje tveganje za pojav hudih ne\xc5\xbeelenih stranskih u\xc4\x8dinkov zdravljenja.\n_START_SECTION_\nZgodovina\n_START_PARAGRAPH_\nPrva poro\xc4\x8dila o uporabi brahiterapije segajo v leto 1901 (kmalu po Becquerelovem odkritju radioaktivnosti leta 1896), ko je Pierre Curie predlagal Henriju-Alexandru Danlosu, da bi bilo mogo\xc4\x8de vir radioaktivnega sevanja vstaviti v tumor, tak\xc5\xa1en na\xc4\x8din obsevanja pa je predlagal tudi Alexander Graham Bell. Ugotovili so, da sevanje zmanj\xc5\xa1uje velikost tumorjev. V za\xc4\x8detku dvajsetega stoletja sta pionirske tehnike uporabe brahiterapije preizku\xc5\xa1ala Danlos na In\xc5\xa1titutu Curie v Parizu in Robert Abbe v bolni\xc5\xa1nicah St Luke's in Memorial Hospital v New Yorku._NEWLINE_Po za\xc4\x8detnem zanimanju za brahiterapijo v Evropi in ZDA je sredi dvajsetega stoletja njena uporaba upadla, kar je bilo predvsem posledica tega, da so bili zdravniki, ki so ro\xc4\x8dno vstavljali radioaktivne vire, preve\xc4\x8d izpostavljeni sevanju._NEWLINE_Razvoj sistemov za oddaljeno naknadno polnjenje, ki je omogo\xc4\x8dil vstavljanje radioaktivnih virov z varne razdalje, in uporaba novih radioaktivnih virov v 50-ih in 60-ih letih 20. stoletja sta zmanj\xc5\xa1ala nevarnost izpostavljenosti sevanju za zdravnike in bolnike. S tem ter z najnovej\xc5\xa1im razvojem metod tridimenzionalnega slikanja, ra\xc4\x8dunalni\xc5\xa1kih sistemov za na\xc4\x8drtovanje zdravljenja in modernih obsevalnih naprav je brahiterapija postala varno in u\xc4\x8dinkovito orodje za zdravljenje \xc5\xa1tevilnih vrst raka.\n_START_SECTION_\nVrste\n_START_PARAGRAPH_\nOpredeliti je mogo\xc4\x8de razli\xc4\x8dne vrste brahiterapije, in sicer glede na (1) namestitev virov sevanja, (2) hitrost pretoka doze sevanja in (3) trajanje obsevanja.\n_START_SECTION_\nElektronska brahiterapija\n_START_PARAGRAPH_\nPri elektronski brahiterapiji majhne nizkoenergijske rentgenske cevke namestimo v predhodno vstavljen aplikator v telesni votlini /tumorju. Te hitro dovedejo visoke doze sevanja v ciljna tkiva, hkrati pa ohranijo nizko izpostavljenost zdravih tkiv sevanju.\n_START_SECTION_\nKlini\xc4\x8dna uporaba\n_START_PARAGRAPH_\nBrahiterapija se pogosto uporablja za zdravljenje raka materni\xc4\x8dnega vratu, prostate, dojk, in ko\xc5\xbenega raka._NEWLINE_Brahiterapijo je mogo\xc4\x8de uporabljati tudi za zdravljenje tumorjev mo\xc5\xbeganov, o\xc4\x8di, predela glave in vratu (ustnice, ustno dno, jezik, nosni in ustni del \xc5\xberela), dihal (sapnik in sapnice), prebavil (po\xc5\xbeiralnik, \xc5\xbeol\xc4\x8dnik, \xc5\xbeol\xc4\x8devodi, danka in zadnjik), se\xc4\x8dil (mehur, se\xc4\x8devod in penis), rodil (maternica, no\xc5\xbenica in zunanje spolovilo) ter mehkih tkiv._NEWLINE_Ker je mogo\xc4\x8de vire sevanja natan\xc4\x8dno namestiti v tumor oz. tar\xc4\x8dno podro\xc4\x8dje, brahiterapija omogo\xc4\x8da sprostitev visoke doze sevanja v majhen, strate\xc5\xa1ko pomemben volumen. Dodatna prednost brahiterapije je, da viri sevanja, ki so name\xc5\xa1\xc4\x8deni v tar\xc4\x8dno podro\xc4\x8dje oz. tumor ali poleg njega, ohranijo svoj pravilni polo\xc5\xbeaj glede na tar\xc4\x8do tudi ob premikanju bolnika ali tumorja med zdravljenjem. S tem zdravnik dose\xc5\xbee optimalno dozo sevanja za ves volumen tumorja, tveganje za po\xc5\xa1kodbe zdravih tkiv v okolici pa je manj\xc5\xa1a. To omogo\xc4\x8di visoko verjetnost ozdravitve ob visoki verjetnosti ohranitve delovanja zdravih organov oz. nizki verjetnosti zapletov zdravljenja._NEWLINE_Brahiterapija se po navadi izvaja v manj\xc5\xa1em \xc5\xa1tevilu odmerkov (frakcij) kot TRT. Bolniki, ki se zdravijo z brahiterapijo, morajo zato oddelek za radioterapijo obiskati manj pogosto kot tisti, ki se zdravijo s TRT, poleg tega je celotno obsevalno zdravljenje mogo\xc4\x8de izvesti v kraj\xc5\xa1em \xc4\x8dasu. Zdravljenje z brahiterapijo pogosto poteka ambulantno. Ta prednost je \xc5\xa1e posebno pomembna za zaposlene, starej\xc5\xa1e bolnike in tiste, ki \xc5\xbeivijo dale\xc4\x8d od bolni\xc5\xa1nice, saj jim s tem zagotovimo la\xc5\xbeji dostop do obsevanja, pa tudi verjetnost, da bodo upo\xc5\xa1tevali na\xc4\x8drt zdravljenja, je vi\xc5\xa1ja. Kraj\xc5\xa1i \xc4\x8das in ambulantni na\xc4\x8din zdravljenja lahko tudi izbolj\xc5\xa1ata stro\xc5\xa1kovno u\xc4\x8dinkovitost radioterapevtskih oddelkov._NEWLINE_Brahiterapijo lahko uporabljamo kot edino zdravljenje pri majhnih ali lokalno omejenih tumorjih pod pogojem, da bolnik nima zasevkov v oddaljenih organih, tj. da se rak ni raz\xc5\xa1iril na druge dele telesa). V dolo\xc4\x8denih primerih je brahiterapija pristop, ki je povsem primerljiv s kirur\xc5\xa1kim, saj dosega enako verjetnost ozdravitve in ima podobno verjetnost za pojav zapletov. Pri lokalno napredovalih tumorjih kirur\xc5\xa1ki poseg ne zagotavlja nujno najbolj\xc5\xa1e mo\xc5\xbenosti ozdravitve, pogosto pa tudi ni tehni\xc4\x8dno izvedljiv. V takih primerih edino mo\xc5\xbenost ozdravitve ponuja obsevanje, vklju\xc4\x8dno z brahiterapijo (s kemoterapijo ali brez nje). V primerih, ko je tumor te\xc5\xbeko dostopen ali je prevelik, da bi bilo mogo\xc4\x8de zagotoviti optimalno porazdelitev sevanja, brahiterapijo kombiniramo z drugimi na\xc4\x8dini zdravljenja, na primer s TRT in/ali s kirur\xc5\xa1kim posegom. Kombinirano zdravljenje z brahiterapijo in izklju\xc4\x8dno s kemoterapijo se izvaja redko._NEWLINE_V bolj napredovalih fazah bolezni je mogo\xc4\x8de brahiterapijo uporabljati kot paliativno zdravljenje za laj\xc5\xa1anje simptomov, npr. bole\xc4\x8din in krvavitev.\n_START_SECTION_\nRak materni\xc4\x8dnega vratu\n_START_PARAGRAPH_\nBrahiterapijo lahko uporabljamo pri zdravljenju lokalno omejenega raka materni\xc4\x8dnega vratu, torej v za\xc4\x8detnem stadiju bolezni, kjer v izbranih primerih predstavlja enakovredno alternativo kirur\xc5\xa1kemu zdravljenju. Pri napredovalih oblikah bolezni, pri katerih kirur\xc5\xa1ko zdravljenje zaradi obse\xc5\xbenosti tumorja ni ve\xc4\x8d mo\xc5\xbeno, pa obsevanje predstavlja edino mo\xc5\xbenost za ozdravitev. V teh primerih je brahiterapija klju\xc4\x8dni del obsevanja. Brahiterapija, uporabljena v kombinaciji s TRT, zagotavlja bolj\xc5\xa1i izid kot zdravljenje izklju\xc4\x8dno s TRT. Raka na materni\xc4\x8dnem vratu lahko zdravimo z LDR, PDR ali HDR brahiterapijo in verjetnost ozdravitve je, ne glede na hitrost pretoka doze, podobna._NEWLINE_Najmodernej\xc5\xa1a tehnika brahiterapije raka vratu maternice, kakr\xc5\xa1na je od leta 2006 v rabi tudi na Onkolo\xc5\xa1kem in\xc5\xa1titutu Ljubljana, temelji na uporabi magnetno-resonan\xc4\x8dnega slikanja, ki omogo\xc4\x8da visoko natan\xc4\x8dnost obsevanja. V primerjavi s klasi\xc4\x8dnim pristopom, ki je temeljil na rentgenskem slikanju, omogo\xc4\x8da omenjena tehnika ve\xc4\x8djo verjetnost ozdravitve ob manj\xc5\xa1i verjetnosti pojava zapletov zdravljenja.\n_START_SECTION_\nRak prostate\n_START_PARAGRAPH_\nBrahiterapijo za zdravljenje raka prostate je mogo\xc4\x8de izvajati v obliki trajne vsaditve radioaktivnih (obi\xc4\x8dajno jodovh) zrn (LDR brahiterapija) ali v obliki za\xc4\x8dasne HDR brahiterapije._NEWLINE_Trajna vsaditev zrn je primerna za bolnike z lokalno omejenimi, nizko-rizi\xc4\x8dnimi tumorji. Ta oblika zdravljenja se je izkazala kot zelo u\xc4\x8dinkovita pri prepre\xc4\x8devanju ponovitve raka. Verjetnost pre\xc5\xbeivetja je podobna kot pri TRT ali kirur\xc5\xa1kem posegu (radikalni prostatektomiji), vendar pa je pri tej obliki zdravljenja manj stranskih u\xc4\x8dinkov, kot sta impotenca in urinska inkontinenca. Postopek je izveden hitro in bolniki gredo obi\xc4\x8dajno lahko domov \xc5\xbee isti dan, po enem do dveh dneh pa se lahko vrnejo k obi\xc4\x8dajnim aktivnostim. Trajna vsaditev zrn je manj invazivna mo\xc5\xbenost zdravljenja od kirur\xc5\xa1ke odstranitve prostate._NEWLINE_Za\xc4\x8dasna HDR brahiterapija je novej\xc5\xa1i pristop k zdravljenju raka prostate. Podobno kot LDR pristop z radioaktivnimi zrni je HDR brahiterapija primerna za bolnike z lokalno omejenimi, nizko-rizi\xc4\x8dnimi tumorji. Poleg tega pa predstavlja odli\xc4\x8dno terapevtsko mo\xc5\xbenost tudi pri bolnikih s srednje in visoko rizi\xc4\x8dno boleznijo. V teh primerih jo praviloma uporabljamo kot dodatek k zdravljenju s TRT za zagotovitev visoke doze v prostati (poznana tudi kot\xc2\xa0\xc2\xbbboost\xc2\xab\xc2\xa0terapija). Princip HDR brahiterapije prostate temelji na za\xc4\x8dasni vstavitvi votlih igel v podro\xc4\x8dje prostate skozi presredek. Med vstavljanjem igel je bolnik v anesteziji, igle pa zdravnik vstavi pod nadzorom ultrazvoka. Igle nato naknadno napolnijo z radioaktivnim iridijevim virom. Polnjenje igel je natan\xc4\x8dno ra\xc4\x8dunalni\xc5\xa1ko krmiljeno in prilagojeno obliki tumorja, prostate in okolnih zdravih tkiv vsakega posameznega bolnika. Na ta na\xc4\x8din je mo\xc5\xbeno zelo natan\xc4\x8dno, ciljano obsevanje, katerega namen je uni\xc4\x8denje tumorskih celic ob ohranitvi zdravih celic v okolici. Tak\xc5\xa1en pristop se odra\xc5\xbea v odli\xc4\x8dnih rezultatih zdravljenja, za katere je zna\xc4\x8dilna visoka verjetnost ozdravitve ob nizki verjetnosti zapletov. HDR brahiterapija torej predstavlja odli\xc4\x8dno mo\xc5\xbenost zagotavljanja visoke doze sevanja, ki se prilagodi obliki tumorja in prostate, hkrati pa zmanj\xc5\xa1uje obsevanje okoli\xc5\xa1kih tkiv. HDR brahiterapija prostate ima dolo\xc4\x8dene prednosti pred kirur\xc5\xa1ko terapijo. Verjetnost za razvoj stranskih u\xc4\x8dinkov, kot sta impotenca in urinska inkontinenca je po brahiterapiji ni\xc5\xbeja kot po kirurgiji, Pomembna prednost HDR brahiterapije v primerjavi s krurgijo ali TRT je tudi kraj\xc5\xa1i \xc4\x8das zdravljenja. HDR brahiterapijo prostate izvajajo tudi na Onkolo\xc5\xa1kem in\xc5\xa1titutu Ljubljana.\n_START_SECTION_\nRak dojke\n_START_PARAGRAPH_\nObsevanje predstavlja pomemben del celostnega pristopa k zdravljenju raka dojke. Brahiterapija v tem kontekstu igra vlogo pooperativnega ali uvodnega zdravljenja in v primerih napredovale bolezni paliativnega zdravljenja za laj\xc5\xa1anje simptomov. Pooperativno brahiterapijo dojke praviloma izvajamo po obsevanju celotne dojke s TRT najve\xc4\x8d zmerne doze. Z uporabo tak\xc5\xa1nega pristopa dose\xc5\xbeemo ciljano zvi\xc5\xa1anje obsevalne doze v le\xc5\xbei\xc5\xa1\xc4\x8du odstranjenega tumorja in v najve\xc4\x8dji mo\xc5\xbeni meri zmanj\xc5\xa1amo obsevanost zdravega tkiva dojke, ko\xc5\xbee, plju\xc4\x8d in drugih okolnih struktur. V zadnjem \xc4\x8dasu pa brahiterapijo uporabljamo tudi kot samostojno metodo pooperativnega obsevanja (brez TRT) pri izbranih bolnicah z rakom dojke. To tehniko zdravljenja imenjujemo APBI (angl. Accelerated Partial Breast Irradiation - pospe\xc5\xa1eno obsevanje dela dojke). Pri APBI obsevamo samo tisti predel dojke, ki je neposredno obkro\xc5\xbeal odstranjeni tumor. APBI zdravljenje je obi\xc4\x8dajno kon\xc4\x8dano v enem tednu. Dosedanje raziskave, pri katerih so \xc5\xbeenske spremljali do 6 let po zdravljenju, so pokazale, da brahiterapija zagotavlja odli\xc4\x8dno mo\xc5\xbenost za lokalno ozdravitev. Trenutno poteka primerjalna \xc5\xa1tudija izidov terapij APBI in EBRT v obdobju do 10 let po zdravljenju._NEWLINE_Brahiterapijo v zdravljenju raka dojke obi\xc4\x8dajno izvajamo v obliki za\xc4\x8dasne HDR brahiterapije. Pri intersticijski brahiterapiji vstavitvi gibljivih plasti\xc4\x8dnih aplikatorskih cevk v dojko v splo\xc5\xa1ni anesteziji sledi slikanje in ra\xc4\x8dunalni\xc5\xa1ko na\xc4\x8drtovanje obsevanja. Ko je ra\xc4\x8dunalni\xc5\xa1ki na\xc4\x8drt obsevanja izdelan, aplikatorske cevke pove\xc5\xbeemo z brahiterapevtsko napravo za naknadno polnjenje, ki z ra\xc4\x8dunalni\xc5\xa1kim vodenjem varno in u\xc4\x8dinkovito obseva le\xc5\xbei\xc5\xa1\xc4\x8de tumorja. Obsevanje se pri vsaki terapiji izvaja samo nekaj minut. Ob koncu zdravljenja aplikatorske cevke odstranimo. Pri intrakavitarni brahiterapiji dojke, ki je poznana tudi kot balonska brahiterapija (npr. MammoSite), se za dovajanje sevanja uporablja en sam kateter, pritrjen na balon, ki ga vstavimo v dojko na mesto, kjer je le\xc5\xbeal odstranjeni tumor in ga tam napihnemo. Obstajajo tudi naprave za brahiterapijo dojke, ki zdru\xc5\xbeujejo funkcije intersticijske in intrakavitarne brahiterapije (npr. SAVI). Te naprave uporabljajo ve\xc4\x8d katetrov, ki pa se v dojko vstavijo skozi eno vstopno to\xc4\x8dko. Raziskave ka\xc5\xbeejo, da uporaba ve\xc4\x8d katetrov zdravnikom omogo\xc4\x8da natan\xc4\x8dnej\xc5\xa1e obsevanje.\n_START_SECTION_\nKo\xc5\xbeni rak\n_START_PARAGRAPH_\nBrahiterapija za nemelanomski rak ko\xc5\xbee, kot sta karcinom bazalnih celic in plo\xc5\xa1\xc4\x8datoceli\xc4\x8dni karcinom, predstavlja alternativo operativnemu zdravljenju ali TRT. \xc5\xa0e posebej primerna je za zdravljenje raka na nosu, u\xc5\xa1esih, o\xc4\x8desnih vekah ali ustnicah, kjer lahko operativni poseg pusti za posledico moteno funkcijo organa oz. zahteva obse\xc5\xbeno rekonstrukcijo. Za zagotavljanje tesnega stika med virom oz. viri sevanja in ko\xc5\xbeo moramo uporabiti razli\xc4\x8dne aplikatorje, ki se prilegajo ko\xc5\xbenim krivinam in pomagajo pri zagotavljanju natan\xc4\x8dnega dovajanja optimalne obsevalne doze._NEWLINE_Brahiterapija pri ko\xc5\xbenem raku zagotavlja dobre kozmeti\xc4\x8dne rezultate in je klini\xc4\x8dno u\xc4\x8dinkovita. Raziskave, pri katerih so bolnike spremljali do 5 let po kon\xc4\x8dani terapiji, so pokazale, da je brahiterapija v primerjavi s TRT zelo u\xc4\x8dinkovita v smislu lokalnega nadzora. \xc4\x8cas zdravljenja je obi\xc4\x8dajno kratek, kar je za bolnike priro\xc4\x8dnej\xc5\xa1e. Kot ka\xc5\xbee, bi lahko brahiterapija v bli\xc5\xbenji prihodnosti postala standard za zdravljenje ko\xc5\xbenega raka.\n_START_SECTION_\nDruge aplikacije\n_START_PARAGRAPH_\nBrahiterapija predstavlja pomembno tehniko zdravljenja tudi pri \xc5\xa1tevilnih drugih tumorjih in tudi pri nekaterih nemalignih boleznih ter stanjih. Brahiterapija se je izkazala za u\xc4\x8dinkovito metodo prepre\xc4\x8devanja \xc5\xbeilnih zo\xc5\xbeitev (stenoz) in ponovnih zo\xc5\xbeitev (restenoz) v \xc5\xbeilnih opornicah. Brahiterapevtski aplikator \xe2\x80\x93 \xc5\xbeilni kateter namestimo na prizadeto mestov v krvni \xc5\xbeili in skozenj vstavimo vir sevanja za dolo\xc4\x8den \xc4\x8das.\n_START_SECTION_\nStranski u\xc4\x8dinki\n_START_PARAGRAPH_\nVerjetnost za nastanek in vrsta akutnih, subakutnih in kroni\xc4\x8dnih stranskih u\xc4\x8dinkov, povezanih z brahiterapijo, sta odvisni od mesta tumorja in vrste brahiterapije.\n_START_SECTION_\nAkutni\n_START_PARAGRAPH_\nAkutni stranski u\xc4\x8dinki brahiterapije so lahko: lokalne modrice, oteklina, krvavitev ali neugodje na mestu vsadka. Ti u\xc4\x8dinki obi\xc4\x8dajno izginejo v nekaj dneh po kon\xc4\x8danem zdravljenju. Bolniki lahko kraj\xc5\xa1e obdobje po koncu zdravljenja \xc4\x8dutijo tudi utrujenost._NEWLINE_Zdravljenje raka materni\xc4\x8dnega vratu ali prostate z brahiterapijo lahko povzro\xc4\x8di tudi pojav akutnih in za\xc4\x8dasnih simptomov na se\xc4\x8dilih, na primer zadr\xc5\xbeevanje ali uhajanje urina, ali bole\xc4\x8dega uriniranja. Pojavijo se lahko tudi prehodni stranski u\xc4\x8dinki s strani prebavil, kot so pogostej\xc5\xa1e odvajanje blata, driska, zaprtje ali manj\xc5\xa1e krvavitve iz danke. Akutni in subakutni stranski u\xc4\x8dinki obi\xc4\x8dajno izzvenijo v nekaj dneh ali tednih. Pri trajni brahiterapiji raka prostate (z zrni) obstaja majhna mo\xc5\xbenost, da se nekatera zrnca premaknejo v se\xc4\x8dni mehur in se izlo\xc4\x8dijo z urinom._NEWLINE_Brahiterapija ko\xc5\xbenega raka lahko povzro\xc4\x8di lu\xc5\xa1\xc4\x8denje zunanjih plasti ko\xc5\xbee (deskvamacijo) okoli zdravljenega obmo\xc4\x8dja \xc5\xa1e nekaj tednov po zaklju\xc4\x8dku terapije. Ko\xc5\xbea se ponovno zaceli v 5\xe2\x80\x938 tednih. Po zdravljenju raka ustnice so lahko posledica brahiterapije razjede, ki pa se obi\xc4\x8dajno pozdravijo v 4\xe2\x80\x936 tednih._NEWLINE_Ve\xc4\x8dino akutnih stranskih u\xc4\x8dinkov brahiterapije je mogo\xc4\x8de zdraviti z zdravili ali dieto in obi\xc4\x8dajno po zaklju\xc4\x8dku zdravljenja s\xc4\x8dasoma minejo (obi\xc4\x8dajno v nekaj tednih).\n_START_SECTION_\nKroni\xc4\x8dni\n_START_PARAGRAPH_\nPri manj\xc5\xa1em \xc5\xa1tevilu bolnikov lahko brahiterapija povzro\xc4\x8di kroni\xc4\x8dne stranke u\xc4\x8dinke, ki so posledica po\xc5\xa1kodb okolnih tkiv oziroma organov. Kroni\xc4\x8dni stranski u\xc4\x8dinki so po naravi obi\xc4\x8dajno blagi ali zmerni in se lahko razvijejo tudi ve\xc4\x8d mesecev do let po kon\xc4\x8danem zdravljenju. Po zdravljenju raka materni\xc4\x8dnega vratu ali prostate se lahko pojavijo te\xc5\xbeave z odvajanjem vode ali prebavne te\xc5\xbeave. Ve\xc4\x8dinoma so omenjene te\xc5\xbeave obvladljve z enostavnimi dietnimi ukrepi in zdravili. Zelo redko je potrebno intenzivnej\xc5\xa1e in dolgotrajno zdravljenje._NEWLINE_Brahiterapija raka prostate pri pribli\xc5\xbeno 15\xe2\x80\x9330\xc2\xa0% bolnikov povzro\xc4\x8di erektilno disfunkcijo. Tveganje za pojav erektilne disfunkcije je povezano tudi s starostjo (ve\xc4\x8dje je pri starej\xc5\xa1ih mo\xc5\xa1kih kot pri mlaj\xc5\xa1ih) in ravnijo disfunkcije, ki je prisotna pred brahiterapijo. Pri ve\xc4\x8dini bolnikov, pri katerih se pojavi erektilna disfunkcija, je te\xc5\xbeavo mogo\xc4\x8de uspe\xc5\xa1no zdraviti z zdravili, kot je Viagra. Treba pa je poudariti, da je tveganje za pojav erektilne disfunkcije po brahiterapiji manj\xc5\xa1e kot po kirur\xc5\xa1ki terapiji - radikalni prostatektomiji._NEWLINE_Brahiterapija raka dojke ali ko\xc5\xbenega raka lahko povzro\xc4\x8di brazgotine in/ali spremenjeno pigmentiranost ko\xc5\xbee okoli obsevanega obmo\xc4\x8dja. Pri brahiterapiji dojke redko pride do nekroze ma\xc5\xa1\xc4\x8dobnega tkiva, ki je posledica vstopa ma\xc5\xa1\xc4\x8dobnih kislin v tkiva dojke. Posledici sta lahko oteklina in ob\xc4\x8dutljivost dojke. Nekroza ma\xc5\xa1\xc4\x8dobnega tkiva je benigno stanje in se obi\xc4\x8dajno pojavi v 4\xe2\x80\x9312 mesecih po zaklju\xc4\x8dku zdravljenja, prizadene pa pribli\xc5\xbeno 2\xc2\xa0% bolnic.\n_START_SECTION_\nVarnost drugih oseb\n_START_PARAGRAPH_\nBolniki pogosto spra\xc5\xa1ujejo, \xc4\x8de so po brahiterapiji potrebni posebni varnostni ukrepi za za\xc5\xa1\xc4\x8dito dru\xc5\xbeinskih \xc4\x8dlanov in prijateljev. \xc4\x8ce je uporabljena za\xc4\x8dasna brahiterapija, v telesu po zdravljenju ne ostanejo viri radioaktivnega sevanja. To pomeni, da ni nobene nevarnosti, da bi bili dru\xc5\xbeinski \xc4\x8dlani ali prijatelji, ki se pribli\xc5\xbeajo zdravljenemu bolniku, izpostavljeni kakr\xc5\xa1nemukoli sevanju. \xc4\x8ce je uporabljena trajna brahiterapija, v telesu po zdravljenju ostanejo viri, ki oddajajo nizko dozo radioaktivnega sevanja (zrna), ki se s\xc4\x8dasoma \xc5\xa1e zmanj\xc5\xa1uje. Tako sevanje vpliva samo na tkiva, ki so do nekaj milimetrov oddaljena od virov radioaktivnega sevanja (torej na tumor). Nekaterim bolnikom, ki se zdravijo s trajno brahiterapijo, svetujejo, naj kraj\xc5\xa1e obdobje po zdravljenju ne pestujejo dojen\xc4\x8dkov in se ne pribli\xc5\xbeujejo nose\xc4\x8dnicam. Onkologi in medicinske sestre, specializirani za obsevanje, bolnikom posredujejo natan\xc4\x8dna navodila in jim svetujejo, kako dolgo naj bodo previdni.\n_START_SECTION_\nPostopek brahiterapije\n_START_PARAGRAPH_\nV okviru za\xc4\x8detnega na\xc4\x8drtovanja brahiterapije je treba izvesti natan\xc4\x8dne klini\xc4\x8dne in radiolo\xc5\xa1ke preiskave, s katerimi ugotovimo zna\xc4\x8dilnosti tumorja. Uporabimo lahko ve\xc4\x8d slikovnih metod, s katerimi prika\xc5\xbeemo obliko in velikost tumorja ter njegov odnos z okolnimi tkivi in organi. Te metode vklju\xc4\x8dujejo rentgensko slikanje, ultrazvok, ra\xc4\x8dunalni\xc5\xa1ko tomografijo (CT) in slikanje z magnetno resonanco (MRI). Na podlagi podatkov, pridobljenih s klini\xc4\x8dnim pregledom in slikovno diagnostiko, ustvarimo 3D sliko tumorja in okolnih tkiv._NEWLINE_Ko so zbrani vsi podatki, pripravimo na\xc4\x8drt za optimalno porazdelitev virov sevanja \xe2\x80\x93 dolo\xc4\x8dimo polo\xc5\xbeaj nosilcev vira (aplikatorjev), ki se uporabljajo za dovajanje sevanja na mesto zdravljenja. Aplikatorji so obi\xc4\x8dajno igle ali plasti\xc4\x8dni katetri, ki niso radioaktivni. Vrsta aplikatorja, ki bo uporabljena, je odvisna od vrste raka in lokalizacije tumorja._NEWLINE_Namen za\xc4\x8detnega na\xc4\x8drtovanja je, da bi se med zdravljenjem izognili\xc2\xa0\xc2\xbbhladnim to\xc4\x8dkam\xc2\xab\xc2\xa0(premalo obsevanja) in\xc2\xa0\xc2\xbbvro\xc4\x8dim to\xc4\x8dkam\xc2\xab\xc2\xa0(preve\xc4\x8d obsevanja), ki so lahko vzrok za manj uspe\xc5\xa1no zdravljenje in ve\xc4\x8djo verjetnost pojava stranskih u\xc4\x8dinkov.\n_START_SECTION_\nVstavljanje in slikanje aplikatorjev\n_START_PARAGRAPH_\nV skladu z izdelanim na\xc4\x8drtom v tar\xc4\x8dno tkivo vstavimo aplikatorje. Med vstavitvijo je bolnik praviloma v anesteziji. Pri name\xc5\xa1\xc4\x8danju aplikatorjev v pravilni polo\xc5\xbeaj si pomagamo z razli\xc4\x8dnimi slikovnimi metodami, kot so rentgen, fluoroskopija in ultrazvok, v nekaterih primerih pa tudi CT in/ali MRI. Ko so aplikatorji vstavljeni, jih u\xc4\x8dvrstimo s trakovi, \xc5\xa1ivi ali lepilnim trakom (odvisno od lokalizacije tumorja), da prepre\xc4\x8dimo njihovo premikanje. Ko potrdimo, da so aplikatorji v pravilnem polo\xc5\xbeaju, je mogo\xc4\x8de z nadaljnjim slikanjem izpeljati podrobno na\xc4\x8drtovanje zdravljenja.\n_START_SECTION_\nUstvarjanje\xc2\xa0\xc2\xbbvirtualnega\xc2\xab\xc2\xa0bolnika\n_START_PARAGRAPH_\nSlike bolnika z name\xc5\xa1\xc4\x8denimi aplikatorji uvozimo v ra\xc4\x8dunalni\xc5\xa1ki program za na\xc4\x8drtovanje zdravljenja, bolnika pa odpeljemo v namensko za\xc5\xa1\xc4\x8diteno sobo za izvedbo zdravljenja. Programska oprema za na\xc4\x8drtovanje zdravljenja omogo\xc4\x8da pretvorbo ve\xc4\x8d 2D slik v 3D\xc2\xa0\xc2\xbbvirtualnega bolnika\xc2\xab, v katerem je mogo\xc4\x8de dolo\xc4\x8diti polo\xc5\xbeaj aplikatorjev. Prostorsko razmerje med aplikatorji, mestom zdravljenja in okoli\xc5\xa1kimi zdravimi tkivi v tem\xc2\xa0\xc2\xbbvirtualnem bolniku\xc2\xab\xc2\xa0je kopija dejanskih razmerij v telesu bolnika.\n_START_SECTION_\nOptimizacija na\xc4\x8drta obsevanja\n_START_PARAGRAPH_\nProgramska oprema za na\xc4\x8drtovanje zdravljenja omogo\xc4\x8da vstavljanje virtualnih virov sevanja v virtualnega bolnika, s tem pa dolo\xc4\x8ditev optimalne prostorske in \xc4\x8dasovne porazdelitve virov sevanja v aplikatorjih, vstavljenih v tkivo ali telesno votlino. Programska oprema prika\xc5\xbee grafi\xc4\x8dno predstavitev porazdelitve obsevanja. Ekipi, ki izvaja brahiterapijo, ta slu\xc5\xbei kot vodilo in ji pomaga natan\xc4\x8dno dolo\xc4\x8diti porazdelitev virov ter pripravo na\xc4\x8drta zdravljenja, optimalno prilagojenega anatomiji posameznega bolnika, preden se za\xc4\x8dne dejansko izvajanje obsevanja.\n_START_SECTION_\nIzvedba zdravljenja\n_START_PARAGRAPH_\nViri sevanja, ki se uporabljajo za brahiterapijo, so zaprti v kapsuli, ki ni radioaktivna. Vire lahko vstavljamo ro\xc4\x8dno, pogosteje pa se vstavljajo s tehniko, imenovano\xc2\xa0\xc2\xbbnaknadno polnjenje\xc2\xab._NEWLINE_Ro\xc4\x8dno izvajanje brahiterapije je zaradi tveganja izpostavljenosti klini\xc4\x8dnega osebja sevanju omejeno na nekaj aplikacij LDR._NEWLINE_Pri naknadnem polnjenjenju, za razliko od ro\xc4\x8dne brahiterapije, neradioaktivne aplikatorje (nosilce vira sevanja) natan\xc4\x8dno namestimo na mesto zdravljenja, v njih pa naknadno vstavimo viri sevanja. Pri ro\xc4\x8dnem naknadnem polnjenju vir v aplikator vstavi operater._NEWLINE_Strojni sistemi za oddaljeno naknadno polnjenje zagotavljajo za\xc5\xa1\xc4\x8dito zdravstvenega osebja pred izpostavljenostjo sevanju, saj so viri sevanja v posebnem za\xc5\xa1\xc4\x8ditnem sefu. Ko so aplikatorji pravilno name\xc5\xa1\xc4\x8deni v bolnika, jih z nizom priklju\xc4\x8dnih vodilnih cevk pove\xc5\xbeemo z napravo za naknadno polnjenje (ki vsebuje radioaktivni vir). Na\xc4\x8drt zdravljenja se po\xc5\xa1lje v napravo za naknadno polnjenje, ki nadzoruje dovajanje vira po vodilnih cevkah na predhodno dolo\xc4\x8dena mesta v aplikatorju. Ta postopek se za\xc4\x8dne \xc5\xa1ele, ko osebje zapusti prostor za zdravljenje. Viri sevanja ostanejo na vnaprej dolo\xc4\x8denih mestih v aplikatorju za vnaprej dolo\xc4\x8den \xc4\x8das, spet v skladu z na\xc4\x8drtom zdravljenja, zatem pa se po cevkah vrnejo v napravo za naknadno polnjenje._NEWLINE_Po kon\xc4\x8danem zdravljenju z radioaktivnimi viri se aplikatorje previdno odstrani iz telesa. Bolniki si po brahiterapiji obi\xc4\x8dajno hitro opomorejo, zato jo je v dolo\xc4\x8denih primerih mogo\xc4\x8de izvajati cello ambulantno."